સાબરકાંઠા જિલ્લામાં છેલ્લા ત્રણ દિવસથી મેઘરાજાની મહેર થતા સર્વત્ર વરસાદી વાતાવરણ જામ્યુ છે ત્યારે જગતના તાતનો ચહેરો પણ સારા વરસાદની આશાએ ખીલી ઉઠયો છે. બુધવારે જિલ્લામાં વાવણી લાયક વરસાદ થતા ખેડૂતો વાવણી કાર્યમાં જોતરાઇ ગયા છે. જિલ્લામાં ૨૯૪૪૯ હેકટર જમીનમાં કપાસનું વાવેતર ખેડૂતોએ કર્યુ છે ત્યારે આગામી દિવસોમાં દીવેલા, મગફળી, શાકભાજી સહિતના પાકોના વાવેતર વિસ્તારમાં વધારો થશે. જોકે ગત વર્ષની સરખામણીમાં ૫૦ ટકા જેટલો વાવેતર વિસ્તારમાં ઘટાડો નોંધાયો છે. આ અંગે જિલ્લા ખેતીવાડી વિભાગના સૂત્રોમાંથી મળતી માહિતી અનુસાર જિલ્લામાં ગત વર્ષની તુલનાએ ચાલુ વર્ષે વાવેતર વિસ્તારમાં ૫૦ ટકા જેટલો ઘટાડો થયો છે.